โอนสิทธิ ผู้ประกันตน ม.40
วันที่ 20 ส.ค.นี้ กองทุนการออมแห่งชาติ (กอช.) เปิดเป็นทางการ โดยรัฐบาลมีนโยบายให้โอนผู้ประกันตนมาตรา 40 (ผู้ประกอบอาชีพอิสระ) ทางเลือกที่ 3, 4, 5 ในระบบประกันสังคมไปให้ กอช.บริหารแทน
20 ส.ค. 2558

วันที่ 20 ส.ค.นี้ กองทุนการออมแห่งชาติ (กอช.) เปิดเป็นทางการ โดยรัฐบาลมีนโยบายให้โอนผู้ประกันตนมาตรา 40 (ผู้ประกอบอาชีพอิสระ) ทางเลือกที่ 3, 4, 5 ในระบบประกันสังคมไปให้ กอช.บริหารแทน 
จากข้อมูลของสำนักงานประกันสังคม (สปส.) เดือน มิ.ย. 2558 มีสมาชิกมาตรา 40 กรณีบำนาญชราภาพจำนวน 1,081,219 คน แบ่งเป็นทางเลือกที่ 3 มีสิทธิเฉพาะกรณีชราภาพ 350,536 คน ทางเลือกที่ 4 มีสิทธิกรณีเงินทดแทนขาดรายได้กรณีเจ็บป่วย ทุพพลภาพ ตาย 670 คน ทางเลือกที่ 5 มีสิทธิกรณีเงินทดแทนขาดรายได้กรณีเจ็บป่วย ทุพพลภาพ ตาย และบำเหน็จชราภาพ 730,013 คน
สำหรับขั้นตอนการโอนเงินสมทบและผลประโยชน์ให้ผู้ประกันตนมาตรา 40 ของ สปส. กรณีบำนาญชราภาพไปยังกอช. ประกอบด้วย
1.สปส.จะส่งจดหมายเพื่อแจ้งสิทธิที่มีอยู่ และจำนวนเงินสะสมไปให้ผู้ประกันตนแต่ละคนรับทราบ
2.ผู้ประกันตนมาตรา 40 ที่เลือกทางเลือก 3, 4 และ 5 ไปยื่นเรื่องต่อสำนักงานประกันสังคมทุกแห่งว่าจะย้ายหรือไม่ย้ายไป กอช.
3.กรณีต้องการโอนย้ายก็จะโอนไปทั้งชื่อและเงินที่ส่งสมทบไปที่ กอช.
4.กรณีที่ไม่ต้องการโอนไป กอช.ผู้ประกันตนสามารถกรอกเอกสารแสดงความจำนงและนำสำเนาสมุดบัญชีออมทรัพย์ยื่นที่สำนักงานประกันสังคมทุกแห่ง เพื่อโอนเงินสมทบกรณีบำนาญชราภาพ คืนให้ผู้ประกันตนภายหลัง
5.สำหรับทางเลือกที่ 3 ถ้าโอนไป กอช.แล้วอายุไม่เกิน 60 ปี สามารถสมัครเป็นผู้ประกันตนมาตรา 40 ทางเลือกที่ 1 ได้ หากไม่โอนไป กอช.จะถือว่าลาออกจากมาตรา 40 และหากอายุไม่เกิน 60 ปี สมัครได้ทั้งทางเลือกที่ 1 และ 2
6.สำหรับทางเลือกที่ 4 หากเลือกโอนไป กอช.สิทธิเงินบำนาญจะอยู่ที่ กอช. และเหลือสิทธิการเป็นผู้ประกันตนทางเลือกที่ 1 เท่านั้น หากไม่โอนก็รับเงินบำนาญที่ตนจ่ายและรัฐสมทบคืน ส่วนเงินที่เหลือต้องอายุครบ 60 ปี จึงรับคืนได้
7.สำหรับทางเลือกที่ 5 หากเลือกโอนไป กอช.สิทธิเงินบำนาญจะอยู่ที่ กอช. และถูกโอนไปเป็นผู้ประกันตนทางเลือกที่ 1 หากไม่โอนไป กอช.จะอยู่ในทางเลือกที่ 2 ตามสิทธิที่มีอยู่
ผู้ประกันตนจึงควรศึกษาสิทธิตัวเอง และเลือกที่ดีที่สุด